khistorydata/jeongjo-sjw-relations huggingface dataset:
정조 7년
癸卯九月初三日未時。上御誠正閣。備局有司堂上入侍時。備局有司堂上金華鎭趙時俊。右副承旨洪秉纘。記事官李祖承李崑秀尹行任。以次進伏訖。上曰。竹山雹災。前所罕有。雹所過處。非但禾穀之受災。禽鳥多有致傷。滿野黃雲。便作赤地云。故頃送宣傳官。看審以來。則果如所聞。民情之遑急。景色之愁慘。有不可言。擧皆有流離顚連之患。方在目下。一邑同然。而陽智爲之次。龍仁又陽智之次。又令道伯行關列邑。使邑宰親執看審。面里之尤甚之次。分等狀聞矣。數日間。似當入來。然而昨歲之荒。猶屬屢豐之餘。而今年之災。實在荐歉之後。蠲減之政。賙恤之方。有不可少緩。自朝家別般施惠。然後庶免損瘠之弊。若遲待狀本之來。則恐有不及之慮。故召見卿等。卿等之意。以爲如何。華鎭曰。分等狀啓來到後。可以分面里俵災。然田無給災之規。而綿田則有之。就其尤甚處。依綿田例分等給災。則此可爲實惠下究之道矣。時俊曰。施惠之道。別無他事。還上也。身布也。災政也。而昨歲惠澤。實是無前之曠典。今者竹山等邑俵災之道。亦可比昨年爲之之外。無他道矣。上曰。尤所矜愍者。畿邑又値荐荒。而惟竹山庶有豐登之望。四野禾穀。幾盡成熟。忽被雹災。畎畝更無收穫之資云。食爲民天者。今無所賴矣。唉。彼衆生。不爲流離。則必至溝壑。若非自朝家安接之。則將何聊生乎。安接之道。莫過於惠澤之下究爾。災政一時爲急。而今日亦非次對日次。故特召卿等。大抵畓穀。則自有災頉。而至於田穀之給災及身布之蕩減。新還之停退與否。卿等問議于大臣以稟。而狀啓前。直爲分俵。似無後時之慮。以此意一體問議也。華鎭曰。彼災處。勿論緊歇。詳細陳聞。然後俵災可爲便宜矣。時俊曰。今春畿民之安接賑政。果有實惠。若非蠲恤之聖澤。則渠輩安得生有今日也。上曰。雨雹大如鵝卵云。承旨近自驪州來矣。果有所聞耶。秉纘曰。至有三日不消云矣。時俊曰。問議後。臣當入來乎。上曰。不必入來。言送政院。可也。命退。諸臣以次退出。
정조 7년
癸卯九月初三日申時。上御誠正閣。軍士房承旨與提調入侍時。藥房提調鄭民始。左承旨李在學。假注書金孝建。記事官李崑秀尹行任。以次進伏訖。民始進前曰。伏聞聖體有欠和之節。臣不任驚慮之忱。問于醫官。湯製入。似好矣。上曰。膈痰頗盛。而姑不大段。湯製置之。可也。上曰。昨日徑出玉堂出牌。坐直承旨問入。賤臣出來傳命。以左承旨李在學。右承旨徐鼎修坐直之意。還奏。上命退。承史以次退出。
정조 7년
癸卯九月初三日酉時。上御誠正閣。坐直承旨入侍時。右承旨徐鼎修。假注書金孝建。記注官金鳳顯。記事官尹行任。以次進伏訖。上曰。玉堂牌去來。催促。賤臣承命出。以承牌入來之意。還奏。上曰。昨日臺諫處置。斯速捧入之意。申飭政院。賤臣出來。傳命後還入。上命退。承史以次退出。
정조 7년
行都承旨李憲默在外。左承旨李在學坐。右承旨徐鼎修坐。左副承旨林錫喆坐直。右副承旨洪秉纘坐直。同副承旨趙興鎭未肅拜。注書二員未差。假注書沈晉賢仕金孝建仕直。事變假注書李敬五仕。
정조 7년
李在學啓曰。持平林道浩鄭在信。引避退待。已至多日。尙未處置。事甚未安。行大司諫朴祐源。卽爲牌招。以爲處置之地。何如。傳曰。允。
정조 7년
備忘記。畿伯狀本始到。而竹山被災尤甚處。爲四面云。此則依昨夜傳敎擧行。而之次七面。目下形勢。雖有彼此緩急之殊。一依稍實面例。大小賦役。使之督徵。誠有所不忍。舊還勿捧。新還及身米布。分數停退。雜役則依尤甚處例勿侵事。卽爲分付。停退分數。自廟堂草記稟旨。待判下星火分付。
정조 7년
李在學啓曰。新除授右副承旨宋載經。時在洪忠道懷德地。斯速乘馹上來事。下諭。何如。傳曰。許遞。前望單子入之。
정조 7년
以李明東囚單子。傳于洪秉纘曰。今日內捧供事。分付。
정조 7년
以黃海監司有旨祗受狀啓。傳于林錫喆曰。使之發巡。則又此咨且。何也。一兩日內發巡之意。回諭。
정조 7년
以慶尙監司慶州府尹罷黜狀啓。傳于林錫喆曰。此時守令。不宜暫刻曠官。今日政。各別擇差。使之一兩日內辭朝。
정조 7년
洪秉纘啓曰。合辭闕啓。已至多日。事甚未安。今日政。新除授臺諫。竝待下批牌招。何如。傳曰。允。
정조 7년
林錫喆。以弘文館言啓曰。本館上番。連日闕直。事甚未安。修撰金履正。疏批已下。卽爲牌招。姑陞入直。今日政。新除授玉堂。待下批一體牌招察任。何如。傳曰。允。
정조 7년
有政。吏批。判書金鍾秀在外未肅拜。參判沈豐之進。參議趙鼎鎭進。左副承旨林錫喆進。以趙榮弼爲執義。以沈基泰爲司諫。林濟遠爲修撰。李魯春爲司僕正。柳增萬爲刑曹正郞。朴健陽爲永禧殿令。尹星基爲典牲主簿。尹九宗爲監察。金獻祚爲繕工奉事。金光默爲慶州府尹。校書正字單柳弘之。承文副正字單金晦彬。
정조 7년
兵批。判書李𡊠進。參判洪良浩病。參議李致中病。參知鄭存中入直。右副承旨洪秉纘進。以鄭尙淳爲知事。鄭觀由爲同知。李得濟爲訓鍊都正。申遇文爲羽林將。李喆純爲忠壯將。金履素爲副摠管。副護軍李潤謙。副司直鄭尙淳嚴璹閔鍾顯鄭昌順趙興鎭安聖彬申大升鄭景淳單付。
정조 7년
林錫喆。以吏曹言啓曰。工曹正郞宋載德呈狀內。身病甚重。勢難察任云。今姑改差。何如。傳曰。允。
정조 7년
林錫喆。以吏曹言啓曰。成均館典籍金命大許湜。除拜後。過限未肅拜。竝依例改差。何如。傳曰。允。
정조 7년
再政。以洪文泳爲校理。洪絲浩爲工曹正郞。沈喜永爲工曹佐郞。洪夏俊爲典籍。徐有容爲長興奉事。檢閱李祖承單付。
정조 7년
三政。以鄭篆洪秉臣爲典籍。南巖老爲慶基殿參奉。
정조 7년
洪秉纘啓曰。檢閱李祖承。旣已付職。卽爲牌招入直。何如。傳曰。允。
정조 7년
傳于林錫喆曰。陰城縣監。今日政。各別擇差。
정조 7년
傳于洪秉纘曰。處置不可許久經日。在外臺諫及未出仕臺諫。竝許遞。今日政差出。
정조 7년
傳于林錫喆曰。京兆。方以慕華館橋梁修築事。有所經紀。堂上不可不委任責成。前右尹尹師國。仍任前職。耆耉之臣。勢難逐日供劇。判尹姜世晃許遞。今日政擬入。
정조 7년
四政。以金峙默爲大司諫。李松心爲內贍主簿。李養采爲陰城縣監。成雲柱爲中部都事。
정조 7년
五政。以鄭昌順爲大司憲。洪文泳爲執義。李身晦爲司諫。安鼎大李迪喆爲掌令。曺遠振爲獻納。洪樂恒李百亨爲正言。鄭尙淳爲漢城判尹。韓永運爲典籍。右尹尹師國。仍任事。承傳。
정조 7년
注書李祖承遷轉。代沈晉賢爲假注書。
정조 7년
徐鼎修。以內醫院官員。以都提調提調意啓曰。年例燕貿唐藥材。依昨年磨鍊。別單書入之意。敢啓。傳曰。知道。
정조 7년
李在學。以備邊司言啓曰。吏曹參議望。今方擬入。而前望在京。只是二人。二望擬入之意。敢啓。傳曰。知道。
정조 7년
李在學。以備邊司言啓曰。本司武郞廳李潤海。奔走勤仕。已滿十五朔。依例六品遷轉事。捧承傳施行。何如。傳曰。允。
정조 7년
洪秉纘。以備邊司言啓曰。卽因慶尙監司李秉模狀啓。有今日內稟處之命矣。取見其狀本。則備陳綿農失稔之狀。仍以爲若待畢巡。始爲登聞。則收布有期。後時可慮。三軍門各衙門所納身貢布。勿爲參半。錢木間。從民願隨所納捧上事。令廟堂稟旨分付爲請矣。本道綿農。到底失稔。雖以前後農形狀聞觀之。可以揣知。今此狀請。出於紓民力之意。則旣許湖南之事。今於本道。何可靳持。在前如此之時。以錢代捧。亦多已例。至於訓局曾有定奪。錢木參半捧納。其餘各樣所納軍布身貢布。一從民願。錢木間隨所納捧上事。依狀請許施。何如。傳曰。允。本道分等。想已料定。尤甚邑則訓局保布。亦當有闊狹。令訓局參量民情。本色減分數上納之意。自該營卽爲分付。形止仍令草記。可也。
정조 7년
趙興鎭。以備邊司言啓曰。因畿伯狀本。傳敎有竹山被災尤甚處。爲四面云。此則依昨夜傳敎擧行。而之次七面。目下形勢。雖有彼此緩急之殊。一依稍實面例。大小賦役。使之督捧。誠有所不忍。舊還勿捧。新還及身米布。分數停退。雜役則依尤甚處例。勿侵事。卽爲分付。停退分數。自廟堂草記稟旨。待判下星火分付之命矣。今此竹山被災尤甚處民情。實爲遑汲。昨夜所下蠲恤之典。逈出尋常。而今於之次七面。又有舊還勿捧。雜役竝依尤甚處例。使之勿侵。而新還身米布。不待年分之狀。有此分數停退之敎。懷保之至仁。軫恤之聖德。不勝欽仰。至於新還。係是嗣歲種糧之資。之次面新還。則五分一停退。身米布則三分一停退。何如。傳曰。新還則四分一停退。身米布事。依施。
정조 7년
李在學。以兵曹言啓曰。依傳敎。今番幸行時。隨駕內吹螺赤及龍虎營兼內吹等處。木綿依例施賞之意。敢啓。傳曰。知道。
정조 7년
李在學。以訓鍊都監言啓曰。依傳敎。本局兼內吹三十名等處。木綿各二疋。依例施賞之意。敢啓。傳曰。知道。
정조 7년
李在學。以訓鍊都監言啓曰。依傳敎。柳葉箭邊二中二人。各弓矢一部。貫一中二人。邊一中八人。各弓子一張。以軍器寺弓矢分給。鳥銃邊二中五名。各木二疋。邊一中八名。各木一疋。以臣營軍色木綿分給之意。敢啓。傳曰。知道。
정조 7년
李在學。以禁衛營言啓曰。本營把摠李尙說。身病猝重。勢難察任。改差。何如。傳曰。允。
정조 7년
李在學。以禁衛營言啓曰。依傳敎。本營兼內吹三十名等處。木綿各二疋。依例施賞之意。敢啓。傳曰。知道。
정조 7년
李在學。以御營廳言啓曰。依例敎。兼內吹三十名等處。木綿各二疋式。施賞之意。敢啓。傳曰。知道。
정조 7년
李在學。以義禁府言啓曰。申圭。杖一百收贖。告身盡行追奪。原春道洪川縣延峯驛。徒三年定配。崔昌文。杖一百收贖。告身盡行追奪。平安道三和府流三千里定配事。照律草記批旨內。如有功議。各減一等事。命下矣。申圭崔昌文等。無功議之意。敢啓。傳曰。知道。
정조 7년
趙興鎭。以形曹言啓曰。廣州罪人具仁遠獄事草記。有事係人命。更令時廣尹。嚴加究覈。論理報來後稟處之命。故以傳敎內辭意。發關分付矣。卽接廣州府尹金宇鎭所報則以爲。今此査事肯綮。只是往于食主人家一款而已。所當嚴覈究問於具仁遠。已結案罪人之更爲盤問。非但有乖於重獄體之道。亦不無獄老生奸。一變前招之慮。故應問各人之已經昨年究詰者。更爲推問。則仁遠之來到闕外作挐。明白無疑云。而各人所供。與昨年納招。無所差爽。干證之言。旣甚丁寧。則藉曰有跡似未瑩。情或可冤之論。揆以獄體。不可捨却干連人目擊之招。取信於初不參證者之言。大抵仁遠等之喧囂闕門。投石作挐。此何等莫大之變怪。渠亦無辭發明。旣捧結案之後。因其妻飾辭稱冤之擧。若不得快正典刑。則其他同罪兩囚。亦將擧生奸計。次第鳴冤。國法無可施之日。亂民無可懲之期云矣。李召史原情。雖以闕門投石時。仁遠往于食主人家。爲稱冤之端。而今於本府更査時。干連各人招中。仁遠之作拿闕外。明白無疑云爾。則李女自明之說。已歸落空。邑人之謂以冤枉。不過鄰里間酬酢之語。初非參看人證質之言。則固不足取信。而蓋其罪犯。實係變怪。三囚俱已結案。則國綱所關。三尺至嚴。今不可以其妻之鳴冤。有所容議。依前草記。置之。何如。傳曰。此獄案終有莫曉者。向筵與遞來南城尹說難者。此也。欲分首從。則一獄元無三犯。不欲分首從。則幾十其徒。只將三囚擬之以大辟。由前由後。殊乖獄體。以是待啓覆。博詢決處。已有筵敎。而到今本事。言端旣發之後。一味委置。似非重讞獄之意。卿等更加商確。出意見指一草記。可也。
정조 7년
刑曹啓目。粘陰城縣監李崇運。係是朝官。移義禁府處之爲白乎旀。死囚逃亡邑守令。先罷後拿。依律科罪。自是法典。而今此狀本中。不爲先罷。只請令攸司稟處者。有違法例。該道臣推考。何如。判付啓。依回啓。律施行爲良如敎。
정조 7년
禁府啓目。宣仁門守門將李明東。原情云云。傳旨內辭緣。泛稱進晩。刑推得情。何如。判付啓。除刑推。今日內草記照律爲良如敎。
정조 7년
禁府照目。慶尙前左水使李喆運矣。還穀事體。何等嚴重。而賑倉租四十六石。而色吏幻弄。雖在到任之前。不能摘發。至於二十二石之幻。旣在其矣在官之時。又不能覺察。合其都數。爲六十餘石之多。其矇然之失。在所難免。以此照律。罪杖一百收贖。告身盡行追奪。私罪。奉敎依允爲旀。功減一等爲良如敎。
정조 7년
兵曹啓目。粘開城府將校洪致復等。俱以上校。保障山城。許多鉅役。分掌監董。城牒門樓。軍器公廨。將臺寺刹。煥然改觀。其在激勸之道。似當竝施加資之典。係是恩典。自下不敢擅便。上裁。何如。判付啓。依回啓。施行爲旀。大興中軍柳鎭豐。躬檢事役。不日告就。宜有別般酬奬之典兺不喩。自在挾輦將官。已知其人之勤幹。且聞松留言。今番董役。效勞無比云。階梯職相當窠。後日政。調用爲良如敎。
정조 7년
修撰金履正疏曰。伏以。功訖仙寢。聖孝克伸。穩旋鑾蹕。玉體冞康。臣民懽忭。中外惟均。仍伏念。臣於夏初。忝叨館職。罪積違傲。而聖度天大。曲察危悰。特許遞改。臣含恩感祝。杜門訟愆。將母顚連。以爲沒世自靖之策矣。月前禁衛從事官特授之恩。忽下於千萬夢寐之外。臣驚惶震越。罔知攸措。而陵幸有命。從軍義重。不敢言私。冒沒隨行。而私心危臲。日以愈切。又於玆者。玉暑新命。荐加於臣身。恩榮所曁。闔門隕結。臣是何人。得此隆渥於聖明之世也。臣手奉除旨。感淚無從。恩召之下。宜卽竭蹶趨承。少伸叩謝之忱。而念臣愚迷無狀。自底罪淚。前後人言。罔非峻嚴。榮塗一步。已難冒進之勢。非但臣心之所自劃。抑亦通朝之所共知也。同時被論之諸臣。曾未有一人之出脚者。則以臣釁累之最重者。顧何敢獨爲晏然冒出。重自陷於無忌憚之誅乎。祗詣闕外。納牌徑歸。臣罪到此。尤增萬死。瀝血陳暴。仰瀆崇聽。伏乞聖慈。天地於臣。父母於臣。俯諒臣危悰。特憐臣自靖。亟削臣職名。仍治臣逋慢。以肅朝綱。以安私分。臣旣不以言責自居。而憂憤所激。敢此附陳。噫嘻。痛矣。柳戇之罪惡。路人之所知。已有臚列於三司之請。而其僭忒之謀。綢繆之跡。實與德相國榮。一而二。二而一者也。輿憤愈激。聲討迭發。而王章之久屈。刑政之失宜。固已深矣。而至於趙文彦之父子。本以賊禧之卵育。又爲逆能之血黨。一世之所指目。而敢生訟冤之計。至有欺天之習。如此無嚴之類。若不痛懲。則其可曰國有法乎。癉惡之典。遽以休紙還下。臣不勝憂慨之至。若以屢經大霈。用此寬典。則如彼之逆徒。將無以懲畏。民弊愈晦。國是靡定。此豈細故也哉。臣謂亟收成命。廓揮乾斷。竝許三司之請焉。省疏具悉。所陳已諭諸批。爾其勿辭察識。
정조 7년
癸卯九月初四日巳時。上御誠正閣。禮房承旨入侍時。二直提學徐有防。右承旨徐鼎修。假注書金孝建。記事官李崑秀尹行任。以次進伏訖。上曰。畿伯狀啓。朝者入來。而見其辭意。則竹山被災。誠爲驚心。今此雹災。知所罕有。四野黃雲。忽作赤地。民情遑急。如在目前。懷保之方。奠接之策。不容少緩。故俄下傳敎。卿等見之乎。有防曰。臣適在政院。伏覩傳敎。欽仰我聖上憂民之至意。靡不用極矣。命鼎修書海營有旨祗受狀啓判付訖。命退。諸臣以次退出。
정조 7년
癸卯九月初四日申時。上御誠正閣。吏房承旨入侍時。左副承旨林錫喆。假注書金孝建。記事官李崑秀尹行任。以次進伏訖。上命書傳敎曰。右副承旨。聞其病勢。實無供劇之望。將不得仕進云。許遞。前望單子入之。上曰。吏兵曹闕記。書入。賤臣承命出。持闕記還入。上曰。初入仕。今日政差出。出榻敎命退。承史以次退出。
정조 7년
行都承旨李憲默在外。行左承旨朴祐源坐。右承旨李在學坐。左副承旨徐鼎修坐直。右副承旨洪秉纘坐。同副承旨趙興鎭坐直。注書二員未差。假注書沈晉賢仕金孝建仕直。事變假注書李敬五仕。
정조 7년
趙興鎭啓曰。合辭方張之時。諫院無詣臺之員。除在外外。未肅拜人員。竝卽牌招。何如。傳曰。允。
정조 7년
傳于徐鼎修曰。戶房承旨入侍。
정조 7년
傳于徐鼎修曰。未下直守令。使之明日辭朝。其中未署經人。亦令今日內署經。
정조 7년
徐鼎修啓曰。未署經守令。今日內署經事。命下矣。憲府諸臺掌令安鼎大李迪喆在外。持平鄭在信林道浩引避退待。行公人員。只有執義洪文泳一人。大司憲鄭昌順。卽爲牌招。諫院諸臺大司諫金峙默牌不進罷職傳旨捧入。司諫李身晦。獻納曺遠振。正言李百亨在外。正言洪樂垣陳疏入啓。無以備員署經。何以爲之。敢稟。傳曰。允。在外及違牌臺諫許遞。今日政。以在京無故人差出。待下批牌招。卽爲署經。
정조 7년
李在學。以吏曹言啓曰。新除授陰城縣監李養采呈狀內。矣身本有貞疾。當此換節之時。一倍添劇。時月之內。萬無起動之望云。身病旣如是沈重。則不可强令赴任。依例罷黜。何如。傳曰。旣有別樣擇差之命。則以衆所共知有故人差出。何也。卿則從重推考。不必罷黜。原望筒勿施。今日政。更卽擬入。
정조 7년
有政。吏批。判書金鍾秀在外未肅拜。參判沈豐之進。參議趙鼎鎭進。同副承旨趙興鎭進。以尹勉升爲大司諫。趙榮弼爲司諫。李穦爲掌令。金夢華爲獻納。李思祚爲正言。李周憲爲陰城縣監。
정조 7년
以掌令金光岳望筒。傳于趙興鎭曰。此銓官。除拜以後。三赴政席。而以一人三擬一窠之首望。已是不審之大者。況靳必更擬。殆若期於必默而後已者然。不料擧措如是其失常。當該堂上。越捧三等。
정조 7년
以典籍吳翼煥望筒。傳于趙興鎭曰。一從出六。次第排擬。可也。首擬則越八人。副末擬則或越九人。或越十人。如以槐院出身。不欲雜擬於國子出身。則首擬人之上槐院出六。亦有數人。然則銓官之取捨。殊莫曉也。此望筒勿施。更令從座次。卽爲口傳擬入。
정조 7년
吏曹口傳政事。以柳文養爲典籍。承旨前望單子入之。朴祐源落點。傳于李在學曰。新除授承旨。牌招察任。
정조 7년
趙興鎭啓曰。大司憲鄭昌順牌不進推考傳旨。今方捧入。而署經命下之後。如是違牌。不卽擧行。事甚未安。更卽牌招。何如。傳曰。允。
정조 7년
以修撰金履正牌不進罷職傳旨。傳于徐鼎修曰。只推。更爲牌招。
정조 7년
朴祐源啓曰。摠戎使徐有大。以武二所試官。今方慕華館進去矣。所佩密符及兼帶左捕將命召及大將牌傳令牌。來請還納。何以爲之。敢稟。傳曰。仍佩往來。
정조 7년
以原春監司旌善郡守尹光孚催促下送事狀啓。傳于趙興鎭曰。災邑守令。不可一日曠官。親病如不至難强。依狀請。使之今日內下送草記事。分付。
정조 7년
傳于徐鼎修曰。在外及違牌臺諫。竝許遞。政官牌招開政差出。待下批牌招察任。
정조 7년
以大司諫尹勉升牌不進罷職傳旨。傳于趙興鎭曰。此諫長情勢。人孰不知。許遞。今日政差出。
정조 7년
趙興鎭。以吏曹言啓曰。災邑守令。不可一日曠官。親病如不至難强。依狀請。使之今日下送草記事。命下矣。旌善郡守尹光孚處。今日內還官之意。因家僮屢度催促。則以其親病之沈重。勢難下去云。情理雖曰難强。事體極涉未安。本曹請推之外。無他可施之罰。何以爲之。敢稟。傳曰。情理旣如此。改差。此是災邑守令。今日政。各別擇差。待下批明日辭朝。
정조 7년
再政。以李亨逵爲大司諫。李一曾爲司諫。洪宗藎兪岳柱爲掌令。洪秉益李彦祜爲持平。趙錫穆爲獻納。李寅燮爲旌善郡守。
정조 7년
以修撰金履正牌不進罷職傳旨。傳于趙興鎭曰。只推。
정조 7년
洪秉纘。以弘文館言啓曰。本館上番。無他推移之員。不得已以下番姑陞入直之意。敢啓。傳曰。知道。
정조 7년
李在學。以禮曹言啓曰。今此式年文科初試一所。設場於本曹矣。上直郞廳。依例朝房直宿之意。敢啓。傳曰。知道。
정조 7년
趙興鎭。以吏曹言啓曰。今癸卯式年文科東堂初試試官。今方擬入。而其中前校理李泰永李度謙。持平權裕。時無職名。令該曹口傳付軍職。何如。傳曰。允。
정조 7년
趙興鎭。以吏曹言啓曰。文科初試收券官及査枝同官。例以二員啓下。而式年東堂。則儒生錄名不多。收券數少之故。各減一員。多有前例。今亦依此擧行之意。敢啓。傳曰。知道。
정조 7년
趙興鎭。以吏曹言啓曰。本曹假郞廳鄭良翰。身病猝重。勢難入直。今姑減下。其代。以承文院校檢邊聖遇差下之意。敢啓。傳曰。知道。
정조 7년
趙興鎭。以禮曹言啓曰。今此張志升妻李召史。擊錚回啓。存亡繼絶。何等難審處。而前啓後啓。斑駁甚矣。兩者之間。未知孰是。前後判堂。從當處分。亞三堂更爲出意見稟處事。判下矣。臣時俊與參議臣洪明浩。取考前後上言及擊錚內辭意。則張志升張志豐兄弟之間。其存亡繼絶之道。固無彼此。而但志升。則出後於其從叔亨紹家。謂有兩世香火之托。而至於志豐。則只其身後之祀而已。兩家奉祀。果有輕重之別。則志豐之長子。雖已夭死。而出繼服喪之次子。不宜還歸本宗。但繼後之法。雖有父命與宗議。未及聞官而出公文。則猶屬倫義之未定矣。蓋父子。天性也。惟人君代天理物。故命他子。以繼無子之人。而我國繼後之法。尤爲謹嚴。必經禮斜。然後始許定倫。何可不命於君而私爲之子乎。此蓋先儒之所定論。而載之疑禮者也。志豐之子。雖云私與受於志升。而旣未入啓受命。則不可謂已定之倫也。今以私自議定之事。起鬧上達。揆以禮防。終涉猥屑。而況於今夏本曹覆啓。許令還歸本宗。已蒙依允。則臣等愚見。更無容議。而人倫體重。不敢擅便。上裁。何如。傳曰。依議施行。
정조 7년
趙興鎭。以戶曹言啓曰。帽子廛市民上言判付內。有戶判商量。從長草記之命。而取考其上言內辭緣。則以爲。再昨冬特蒙天恩。加帽二百隻。減稅劃給。而象譯輩呈訴廟堂。通計曆節兩行。竝準千隻後。始許加帽之貿出。而若待元帽充數之時。則便同俟河之淸。外有加出之名。內杜貿來之路。故昨冬節行時。準備價銀。果未付送。曠絶之特恩。反爲象譯輩所沮戲。乞令廟堂稟處。俾得終始之澤云矣。本廛事勢。殆同弩末。京中帽子。轉益踊貴。再昨冬二百隻之減稅付廛。寔出於恤市民爲都民之德意。而當初則適在使行出疆之時。至有柵市貿來之擧。故事出急遽。別無爭端。伊後象譯輩。細察事情。始爲呈訴。而其言內。帽子一千隻。分曆節貿來。而稅錢四萬兩。乃是各項公費。今若使廛人。帽子二百隻。加貿千隻之內。則公費八千兩。其將減縮。元帽準數後。始許廛帽之加出云云。以其係關公費。言亦有理。廟堂不得已許之。自此以後。廛人輩呼訴廟堂。非止一再。而終不免見格。今至有上煩天聽之境矣。大抵彼中帽子。漸不如前元帽之準千隻出來。自來絶罕。待此準數。始許加帽。則便同俟河之淸。有名無實。誠如所訴。而近來象譯。亦甚凋殘。其所軫念。無異廛人。蓋一抑則譯院八千兩稅錢。有消融之弊。一扶則廛人二百隻帽子。無加出之勢。公費之漸致減縮。德意之終歸沮閼。一視之政。彼此兩難。有非如臣謏見。遽然裁斷。特敎詢訪之下。無以臆對。誠不勝萬萬惶恐之至。臣方帶籌司有司之任。遍議於諸堂。就決於大臣。從後稟處。何如。傳曰。遍議固好。延拖可悶。不必問于備堂。卿與譯院市署提調相議。從速指一稟處。可也。
정조 7년
趙興鎭。以訓鍊都監言啓曰。本局砲手吳春山崔壽昌等。東門外馬場內近處。大熊一頭。私獵捉得之意。敢啓。傳曰。原橫之界。隄永之境。近聞有熊患滋甚。擬欲另飭各該守土之官。期於捕滅。以除民害。際見卿營草記。不待朝家指揮。卿營砲手之私獵捉來。誠爲可嘉。所捉大熊。卿處賜給。該軍卒。本營原賞外。內下木綿各三疋頒給。自卿營嚴飭。有熊患地方官及兵使兼兵使處。使之刻期捕滅。而見方秋穫政殷。況値年穀告歉。萬有一爲此捕熊。貽弊民間。其害必有甚於悍熊。俾各勿煩民力。勿擾民間之意。詳細措辭行會。可也。
정조 7년
朴祐源。以訓鍊都監言啓曰。因備局草記批旨內。令訓局參量民情。本色減分數上納之意。自該營卽爲分付事。命下矣。頃以湖南砲保。尤甚邑則四分一本色上納。其餘許令代錢。之次稍實邑。木錢參半事。已爲定奪。兩南不可異同。依此擧行事。分付慶尙道臣之意。敢啓。傳曰。知道。
정조 7년
趙興鎭。以義禁府言啓曰。時囚罪人李明東。原情公事判付內。除刑推今日內。草記照律事。命下矣。李明東段。宣仁門守門將。擅離直所。往直弘化門守門將廳。闕門守直。何等嚴重。而如是擅離。萬萬驚駭。不可置而不論。令該府拿問處之罪。取考律文。則大明律宮衛條有曰。凡宿衛人。輒移職掌處所。笞五十。百戶以上加一等。大典推斷條有曰。犯私罪。杖六十。奪告身一等。犯枉法受贓外。笞杖竝收贖云矣。李明東。笞五十。罪加一等。杖六十收贖。奪告身一等放送。何如。傳曰。允。如有功議。各減一等。
정조 7년
洪秉纘。以義禁府言啓曰。洪忠監司金文淳狀啓據。刑曹粘目內。陰城縣監李崇運。移本府處之事。允下矣。李崇運。時在任所云。依例發遣府羅將拿來。何如。傳曰。待待命拿囚。
정조 7년
洪秉纘。以義禁府言啓曰。李明東。杖六十收贖。奪告身一等放送事。照律草記批旨內。如有功議。各減一等事。命下矣。李明東。無功議之意。敢啓。傳曰。知道。
정조 7년
刑曹啓目。粘忠州牧殺獄罪人李之白獄事云云。獄體至嚴。有難輕議。依前同推。期於得情爲白乎旀。懷德縣殺獄罪人李福來獄事云云。嚴加同推。期於得情爲白乎旀。初覆檢官。竝只推考警責爲白乎旀。結城縣殺獄罪人盧永乭獄事云云。依法同推。期於得情爲白乎旀。公山縣殺獄罪人朴卜男獄事云云。依前同推。期於輸情。何如。判付啓。忠州牧殺獄罪人李之白獄事段。詳究獄案。實無可以傅生之端。而大抵殺獄決折。惟在實因與詞證。一或不備。尙難究竟。至若此獄。二者之間。俱無可據。然則寧取徑決之誚。豈置瘐斃之科。加刑減死定配爲旀。懷德縣殺獄罪人李福來獄事段。反復參究。終涉疑晦。卿等更加出意見。論理稟處爲旀。結城縣殺獄罪人盧永乭獄事段。當初更査之命。已示傅生之微意。及見狀辭。初覆實因之誤錄。酒盃多少之不同。今無可疑。道臣所謂揆以法則。在應死之科。論其情。則有可恕之端云者。誠爲的確是如乎。大抵此獄。至爲慘毒。決不可酒盃間事。有所容貸是隱乃。但以常情論之。則當爐之恩情旣厚。在襁之穉孩何辜。特因不勝杯酌。終致冒犯殺死。因此償命。實非朝家欽恤之政兺不喩。況今獄老證絶。或在逃或年老。雖欲更加窮詰。不可得。此等獄囚之施以次律。不至爲大段失刑。特爲減死定配爲旀。公山縣殺獄罪人朴卜男獄事段。酒所惹鬧。初非故殺之意。中道殞命。實有可疑之端是如乎。三人共鬪。衆竭交下。要害受傷。似無先後之別。元犯誰某難辨。彼此之間。若其轉輾相撲之際。卜男死而次奉生。則償死之律。亦可擬之於次奉。只是幸不幸耳。且無鄰里之構怨。直緣場市之論價。則其無殺越之心。推此可知。此等獄囚。付諸疑輕之科。實合曠蕩之政。特爲減死定配。
정조 7년
刑曹啓目。粘全州府殺獄罪人金明郁獄事云云。依前判付。更爲詳査。啓聞後。稟處爲白乎旀。寶城郡殺獄罪人鄭大仁獄事云云。各別嚴訊。期於取服之意。分付道臣。何如。判付啓。當初道臣傅生。必有甚般意見。而以此文案有難適從。到今遽然決折。殊非重人命之意。諺不云乎。結者解之。往復前道臣徐有隣處。使卽別具意見。拈送疑端。卿等仍又聚精爛商論理。指一稟處爲良如敎。
정조 7년
刑曹啓目。粘松禾縣殺獄罪人吳億春獄事回啓云云。上項三罪人。依道啓。另加訊推爲乎矣。以此數條。反覆質覈。期於得情之意。分付道臣。何如。判付啓。獄旣就緖。忽又反案。該道臣事。極爲矇然。推考。使之從速狀聞。毋使有一獄三犯之患事。嚴飭分付爲良如敎。
정조 7년
刑曹啓目。晉州牧殺獄罪人林處甲獄事回啓云云。更令道臣。另加究覈。査得正犯後。啓聞之意。分付。何如。判付啓。晉州牧殺獄罪人林處甲獄事段。蔽一言曰。屬之疑輕。可也。付之傅生。可也。處甲兄弟。縛打姜性甲云云。守卜雖曰目擊。中孫亦云耳聞。而大抵中孫。卽守卜之上典也。處甲。卽中孫之從兄也。當其行檢成案之際。捨自己之命而代從兄之死。不救上典之命而反解他人之死。決是天理人情之外是如乎。今以脫身爲主之說。作爲本獄之明的援據。未知其十分穩當兺不喩。具以共被毆墜之尙殷言之。迄今五年。仍作病人。殆若失魄之人云爾。則彼被死是。在性才之觸傷致命。不是異事是置。藉令處甲士甲之招。强辯先打後打之別。到今看證。不越乎中孫守卜二人。則亦不可謂之公證。此等獄事。屬之疑案。付之生道。實合欽恤之政。處甲酌配。士甲決放。姜貴才尙殷士殷等放送。守卜。情急爲主。供不以實。在朝家敦風化之道。不必執此爲罪。特爲放送之意。分付道臣爲良如敎。
정조 7년
大司憲鄭昌順。執義洪文泳。正言李思祚。副修撰李鼎運啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。夬正王法。請物故罪人德相。亟施孥籍之典。答三司曰。不允。
정조 7년
大司憲鄭昌順。執義洪文泳。正言李思祚啓曰。請彦衡養遂會遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬定王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。答兩司曰。不允。
정조 7년
執義洪文泳啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。夬施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請行副司直申尙權。亟施屛裔之典。持平鄭在信。以臣見識魯莽。言語短拙。本不合於淸朝耳目之任。引嫌而退。嫌啓措語莫詳。本事雖緣生疎。有損臺體。請持平鄭在信遞差。持平林道浩。以姿性儱憒。言語拙訥。本不合於淸朝耳目之任。而柏府除旨。適下於殿座入侍之時。他不暇顧。章皇出肅。詣臺傳啓矣。卽伏見擧條下者。大臣以今日不言三司。至請問備。臣於伊時論思之職。旣參入侍。則不言之失。臣亦難免。其何敢一刻晏然乎。晩後得聞。今始引避。臣之所失。於是乎益著矣。引嫌而退。一時問備。不必深嫌。豈可以此輕遞言官。請持平林道浩出仕。答府曰。不允。第四件事五件事十件事。亟停勿煩。處置事。依啓。
정조 7년
正言李思祚啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬正當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。更令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事五件事。亟停勿煩。
정조 7년
癸卯九月初五日卯時。上御誠正閣。戶房承旨入侍時。同副承旨趙興鎭。假注書沈晉賢。記事官李祖承李崑秀。以次進伏訖。上曰。注書出去。未下直守令。使之錄入。賤臣承命出傳。列錄以入。上曰。陰城縣監。以災邑守令。懸病不爲謝恩。委折問啓。諸守令。何日當下直云耶。亦爲知入。賤臣承命出傳。上曰。軍士房承旨。使之入侍。試官望持入。賤臣承命出傳。與右承旨李在學偕入。上曰。守令下直日字。催促知入。賤臣承命出傳。命退。承史以次退出。
정조 7년
癸卯九月初五日巳時。上御誠正閣。禮房承旨入侍時。右承旨徐鼎修。假注書金孝建。記事官李崑秀尹行任。以次進伏訖。上曰。試官牌去來知入。賤臣承命出。以姑不入來之意。還奏。上命書傳敎曰。左副承旨許遞。前望單子入之。仍命退。承史以次退出。
정조 7년
癸卯九月初五日申時。上御誠正閣。禮房承旨入侍時。左副承旨徐鼎修。假注書金孝建。記事官李崑秀尹行任。以次進伏訖。上曰。稟事閣臣入侍。賤臣出來傳命。與二直提學徐有防偕入。上曰。臺閣旣已備員。守令署經。卽速爲之事。分付。賤臣出來。傳命後還入。上曰。在外違牌臺諫。竝許遞。政官牌招開政之意。分付。仍命退。承史以次退出。
정조 7년
癸卯九月初五日酉時。上御誠正閣。坐直承旨入侍時。同副承旨趙興鎭。假注書金孝建。記事官李崑秀尹行任。以次進伏訖。上曰。政事望筒。催促持入。賤臣出來傳命。持望筒還入。上曰。旌善郡守改望事。分付。賤臣承命出傳。上命書訓局草記批答及各道殺獄文案判付訖。上曰。判付文案。出付刑曹。而塡時出給。以爲卽地行會之地。可也。以龍宮縣徒三年定配罪人徐有成到配啓本。命書傳敎曰。所犯。與李亮載。自有輕重。當初徒配。特出爲謝嶺儒之意。聞其新年。殆近七十。罰亦行矣。特爲放送事。回諭。仍命退。承史以次退出。
정조 7년
行都承旨李憲默在外。行左承旨朴祐源坐直。右承旨李在學坐直。左副承旨徐鼎修坐。右副承旨洪秉纘坐。同副承旨趙興鎭坐。注書二員未差。假注書沈晉賢仕金孝建仕直。事變假注書李敬五仕。
정조 7년
朴祐源啓曰。漢城判尹鄭尙淳。除拜後過三日。不爲出肅。依定式。推考警責。仍卽牌招察任。何如。傳曰。允。
정조 7년
朴祐源啓曰。卽者黃海道監試初試榜目啓本到院。而去二十九日封發者。始於今日來到。雖未知緣何遲滯。而不善檢飭。致此稽緩。事體所在。誠爲未安。該監司沈念祖。推考。何如。傳曰。允。
정조 7년
李在學。以禁衛營將官言啓曰。今日本營軍兵。日次私習云矣。敢啓。傳曰。知道。
정조 7년
李在學。以御營廳將官言啓曰。今日本廳軍兵。日次私習云矣。敢啓。傳曰。知道。
정조 7년
傳于朴祐源曰。下直守令留待。
정조 7년
傳于朴祐源曰。右副承旨與下直守令入侍。
정조 7년
備忘記。江界府使洪益弼。釜山僉使柳光璧下直。各長弓一張。長箭一部。片箭一部。筒兒一箇賜給。
정조 7년
李在學啓曰。藥院緊任。不宜留窠。而昨與再昨。皆不差代。其委折問于該曹以啓事。命下矣。問于該曹則以爲。藥房提調許遞傳敎。自政院初無奉承傳於本曹之事。故臣等未知其有闕。兩日之政。不得擬望以入。不勝惶悚之至云矣。敢啓。傳曰。知道。
정조 7년
以禁府囚徒。傳于洪秉纘曰。金德行李弘遂放。趙亨逵還囚。捧供次保放李亮載。査啓來到間保放。
정조 7년
以刑曹囚徒。傳于李在學曰。金大成。定日保放。許無金。下送本道決處。朴春興池一鑑金得良。竝放。
정조 7년
以吏曹參議趙鼎鎭牌不進罷職傳旨。傳于李在學曰。只推
정조 7년
李在學。以弘文館言啓曰。本館上番。連日闕直。事甚未安。今日政。新除授玉堂。待下批。卽爲牌招入直。何如。傳曰。允。
정조 7년
傳于李在學曰。坐直承旨。先爲詣閤。吏判。牌去來催促。臨軒以待。使之斯速出肅。仍爲入侍開政。然後當酬應政望。參判參議。待判書去就。出牌事。政院知悉。吏判所執。如有可以一分體諒之端。豈可如是督迫乎。竝以此意知悉。
정조 7년
傳于李在學曰。長銓旣已承牌。亞三銓一體牌招。同參政事。
정조 7년
有政。吏批。判書金鍾秀病。參判沈豐之進。參議趙鼎鎭式暇。行左承旨朴祐源進。啓曰。判書金鍾秀病不進。參議趙鼎鎭式暇。小臣獨政未安。何以爲之。敢稟。傳曰。仍爲之。以柳匡國爲掌令。孟至大爲持平。沈基泰爲校理。鄭尙淳爲內醫提調。咸春君李昌運單付。
정조 7년
兵批。判書李𡊠病。參判洪良浩入直進。參議李致中病。參知鄭存中病。右承旨李在學進。副護軍金相玉吳載熙單付。副司直鄭好仁尹塾尹坊單付。
정조 7년
以熙川郡守李聖濂拿處傳旨。傳于李在學曰。分揀。
정조 7년
以中日試射單子。傳于李在學曰。部將金柱每。中日連爲優等。相當職除授。扈衛軍官李泓哲林益盛李德延。初試在近。三人竝直赴會試。而殿試則無論式年或庭試。從自願許赴。
정조 7년
李在學。以弘文館言啓曰。本館上番闕直。事甚未安。修撰金履正。旣有只推之命。卽爲牌招。姑陞入直。何如。傳曰。允。
정조 7년
李在學。以備邊司言啓曰。因持平李秀夏上疏。論科制事。有草記稟處之命矣。見其疏本。則以爲。挾冊之禁。寔出於端士趨選淹博之盛意。而近年以來。間有犯禁之徒。反貽士林之羞。國綱之解弛。士習之壞敗。良可寒心。而下隷輩。搜挾太過。至於脫衣解襪之境。繼又着枷。終日拘擊。顧此挾冊之類。固不足惜。惟彼無犯者。亦未免搜身之困。此豈朝家待士之本意哉。申飭有司之臣。勿行太甚之政。臨門搜挾。入場隔坐。猶屬末務。今若究其源而救其弊。則莫如使王國之士。薫陶浸漬於讀書修業之臼。大小科講規已嘗設行。而六七載之間。士有丕變之漸。家多誦讀之聲。其效明著。至今稱頌。此法寢廢。衆弊俱興。操觚登圍。非徒尋摘之成習。無文冒選。率多法禁之自觸。雖使搜挾之令益嚴。隔坐之法愈飭。何以杜其奸而釐其弊乎。今日矯捄之道。無出於復行講規。小科之小學講。大科之一經講。一依舊例。更令從今修擧爲請矣。科場挾冊之禁。本是法典所載。近來科場不嚴。隨從輩挾冊冒入之弊。間多有之。脫衣着枷云者。卽指此輩見捉而言也。若其儒士之眞個無犯者。豈至於無端受困。此則搜挾官。自當區別其有犯無犯而處之。此後則搜挾官。另加擇差。使挾冊之禁。無少解弛。無犯之人。不被橫罹事。嚴加申飭。至於大科復講之請。儘有意見。而嚴其規式。則便同會講。略於音釋。則無異照訖。如或所益無多而弊還生。以致行未久而復見罷。則反不如仍舊之爲愈。置之。何如。傳曰。允。
정조 7년
李在學。以武一所試官意啓曰。臣所擧子捧單元數。二百六十張內。木箭自天字至玄字。入格七十八人。未入格五十二人之意。敢啓。傳曰。知道。
정조 7년
李在學。以武二所試官意啓曰。臣所擧子。自天字至黃字爲半字。而捧單元數。一百六十三人矣。今日平明開場。先自木箭試取之意。敢啓。傳曰。允。
정조 7년
李在學。以武二所試官意啓曰。臣所木箭應試一百六十三人內。今日入格八十二人。未入格五十九人。未及試取二十二人之意。敢啓。傳曰。知道。
정조 7년
李在學。以訓鍊都監言啓曰。本局把摠權璹。身病甚重。勢難察任。改差。何如。傳曰。允。
정조 7년
李在學。以訓鍊都監言啓曰。謹依夜下草記批旨。捉熊軍卒。依本營捉虎例施賞。嚴飭有熊患原橫堤永地方官及兵使兼兵使處。使之刻期捕滅。而見方秋獲方殷。況値年穀告歉。萬有一爲此捕熊。貽弊民間。其必有甚於悍熊。俾各勿煩民力。勿擾民間之意。詳細措辭行會之意。敢啓。傳曰。知道。
정조 7년
李在學。以義禁府言啓曰。時囚罪人金德行李弘遂放。趙亨逵還囚。捧供次保放李亮載。査啓來到間。保放事。命下矣。金德行李弘遂等放送。趙亨逵李亮載等保放之意。敢啓。傳曰。知道。
정조 7년
李在學。以刑曹言啓曰。輕囚罪人金大成。定日保放。許無金。下送本道決處。朴春興池日鑑金得良。竝放送事。命下矣。依傳敎。金大成。定日保放。許無金。下送本道決處事。發關分付于該道道臣。朴春興池日鑑金得良等。竝卽放送之意。敢啓。傳曰。知道。
정조 7년
持平洪秉益啓曰。臣見識魯莽。言議巽軟。本不合於淸朝耳目之任。而向登筵席。臺體生疎。致勤飭敎。避嫌之際。昏迷顚錯。至被儒臣請罷之擧。至今思之。惶汗浹背。蟄伏訟愆。無地自容。柏府恩命。遽下於此際。驚惶踖踧。罔知攸爲。以此情地。豈可一刻冒居於臺次乎。請命遞斥臣職。答曰。勿辭。亦勿退待。
정조 7년
大司憲鄭昌順。行大司諫李亨逵。執義洪文泳。掌令洪宗藎。持平洪秉益。正言李思祚。副修撰李鼎運。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 7년
大司憲鄭昌順。行大司諫李亨逵。執義洪文泳。掌令洪宗藎。持平洪秉益。正言李思祚。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配罪人放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。快正王法。答兩司曰。不允。
정조 7년
掌令洪宗藎。持平洪秉益。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬施王法。請削版罪人有臣宗甲義駿。竝令王府。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請行副司直申尙權。亟施屛裔之典。答府曰。不允。第四件事第五件事第十件事。亟停勿煩。
정조 7년
正言李思祚。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。夬施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。夬正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢煥程發配之命。仍令王府。竝囚。煥程煥九。嚴訊取服。各施當律。新除授司諫李一曾。時在原春道洪川地。獻納趙錫穆。時在慶尙道尙州地。請竝斯速乘馹上來事。下諭。答院曰。不允。第三件事。第五件事。亟停勿煩。下諭事。依啓。
정조 7년
判尹鄭尙淳疏曰。伏以。臣賦性庸愚。最居人下。觸處昏憒。何事非罪。而每荷天地之量。曲加庇覆之恩。獲免大戾。得比任使。以至于今矣。乃者金吾下吏受賕之事。至登儒臣臚列之章。及其査問。奸狀狼藉。臣旣忝居首堂。矇未覺察。一則臣罪。二則臣罪。王府奏當。何等嚴重。而致令言者。疑有低仰。則此與臣之受賂骫法。相去無幾。律以邦憲。誅殛猶輕。而聖度涵貸。罰止門黜。曾未幾何。甄敍如舊。罪累之旣滌。官秩之復加。樞府京兆。除旨聯翩。臣誠含恩訟愆。靡所容措。而今若委罪於下屬。自處以無累。靦顔周行。有若無故。則眞所謂不識人間羞恥事也。臣雖譾劣。寧忍爲是。召牌之下。末由承膺。玆陳短章。仰請譴何。伏乞聖明。亟勘臣罪。以昭法紀。仍削臣職。以靖私義。不勝幸甚。答曰。省疏具悉。卿其忽辭行公。
정조 7년
癸卯九月初六日辰時。上御誠正閣。禮房承旨入侍時。左副承旨徐鼎修。假注書金孝建。記事官李崑秀尹行任。以次進伏訖。上命書傳敎曰。藥院緊任。不宜留窠。而昨與再昨。皆不差代。其委折問于該曹以啓。上曰。再昨日藥院提調許遞傳敎。注書不爲出傳乎。賤臣對曰。小臣則無持出之事矣。上命退。承史以次退出。
정조 7년
癸卯九月初六日巳時。上御誠正閣。右副承旨與下直守令入侍時。右副承旨洪秉纘。假注書金孝建。記事官李崑秀尹行任。慶州府尹金光默。江界府使洪益弼。蔚山府使李在亨。旌善郡守李寅燮。熙川郡守李聖濂。陰城縣監李周憲。以次進伏訖。上命承史進前。又命守令以次進前。慶州府尹金光默進前。上下詢職姓名。光默仰對。上曰。下往勉稱。江界府使洪益弼進前。奏職姓名。上曰。卿則屢典州郡。江界則吾幾忘憂。下去後。必思蘇殘袪瘼之道。無負分憂之意也。近來蔘政。誠一民瘼。何以則爲好耶。益弼曰。尾蔘一節。第一痼弊。近日尾蔘。反貴於體蔘。雖代捧。譯官輩不願從之。昨與戶判相議。而未得好樣道理。臣赴任後。觀勢報營。期於變通之計矣。上曰。須詳審利害便否。釐革此弊。可也。命二臣先退。光默等承命先出。蔚山府使李在亨進前。奏職姓名。上曰。幾次作宰。在亨曰。待罪五邑矣。上曰。蔚山。殆同弊局。汝往勞力。旌善郡守李寅燮進前。奏職姓名。上曰。曾經幾邑。寅燮曰。待罪四邑矣。熙川郡守李聖濂進前。奏職姓名。上曰。何以爲治。聖濂曰。小心奉公矣。上曰。何謂小心奉公乎。聖濂曰。勤職撫民也。上曰。何以撫民乎。聖濂曰。勿擾民。蘇弊瘼等事也。上曰。有何弊瘼云耶。聖濂曰。姑未聞知矣。上曰。小心奉公。大體言也。其中自有節目之可言。七事之中。當先何務乎。聖濂曰。臣猥蒙國恩。見叩非分之任。大體則以七事爲主。小小節目。臨時變通之事。何足煩達。上曰。汝以微小武弁。親問之下。焉敢遊辭漫漶乎。仍命書榻敎曰。熙川郡守李聖濂拿處。陰城縣監李周憲進前。奏職姓名。上曰。曾經守令乎。周憲曰。曾經河陽縣監矣。上曰。何以爲治。周憲曰。臣昨日除職。故姑無料量矣。上曰。於七事。當務何條。於三政。當先何事乎。民情遑急。何以尊之。穡事告歉。何以活之。陰城一邑。已成弊局。下去爲治之謨。當有思量之事。無諱直陳。可也。周憲曰。未得商量。不知仰對矣。上命各誦七事訖。承旨讀。傳諭別諭以敎。仍命退。承史守令以次退出。
정조 7년
癸卯九月初六日巳時。上御誠正閣。吏房承旨入侍時。行左承旨朴祐源。假注書金孝建。記事官李崑秀尹行任。以次進伏訖。上命書傳敎曰。提調聞其病勢。明日監煎。無以仕進云。許遞。上曰。丙辰正月望後日記持入。賤臣承命出。持日記還入。上命退。承史以次退出。
정조 7년
癸卯九月初六日申時。上御誠正閣。坐直承旨入侍時。行左承旨朴祐源。假注書金孝建。記注官金龍顯金鳳顯。以次進伏訖。上曰。藥院提調前望單子入之。賤臣承命出。持望單還入。上曰。軍士房承旨入侍。賤臣出來傳命。與右承旨李在學偕入。上命祐源先退。祐源承命出。上曰。吏判入來與否。知入。賤臣承命出。還奏曰。吏判來住城外云矣。上曰。卽爲出牌。牌去來催促。上命書傳敎曰。卿宰及武臣二品以上。罷削人員竝敍用。政官牌招開政。吏判來住城外云。一體牌招。違牌勿爲呼望。仍命退。諸臣以次退出。
정조 7년
癸卯九月初六日初更。上御誠正閣。坐直承旨與吏曹判書入侍時。行吏曹判書金鍾秀。右承旨李在學。假注書金孝建。記事官李崑秀尹行任。以次進伏訖。上命鍾秀進前。上曰。不見卿久矣。向來陵幸時。卿祗迎路次。而專然不知。未果入侍。今番除職。非不體諒。而環顧朝著。實無可堪之人。且卿所居之地。無異城外。則有時赴衙。亦不大妨也。今則旣入闕中。仍赴政席爲可矣。鍾秀曰。臣之不可供職之勢。已悉於前後章疏。俄違命召。非敢逋慢。以其政牌之故。不得已懸牌。而罪犯違越。萬萬惶悚矣。上曰。卿之所執如此。則雖不强迫。而親臨開政。亦有已例。且異他政。此亦難行之事乎。鍾秀曰。聖敎至此。雖有大於此者。臣敢爲辭。而第臣情地。於供奉職責。便同鐵限矣。上曰。今日相見。亦爲不易得之事矣。鍾秀曰。値會明日。實吾東方莫大之慶。故致身城外。以遂微忱。而屢違召牌。極用悚仄矣。上曰。近日亦有所事者乎。鍾秀曰。癃痼之疾。添之以犬馬之齒。至於文字從事。專然廢抛矣。上曰。向來卿所進冊子。果已持去乎。鍾秀曰。尙在內閣矣。上曰。有何昌言乎。鍾秀曰。臣病伏鄕廬。無所料量。而夫人之有技藝者。必思所以施措之方。近日抱技懷術者。旣無區處現能之路。故怪鬼之徒。誕妄之擧。未必不由於此。蓋以仁邦京來等獄事觀之。亦不無推反之道。今若別般商量。使各該道帥臣。網羅有才之徒。以爲晉拔之階。則亦足爲龍蛇盡化之術。東坡所謂爲五路之士。別開仕晉之道者。正爲此矣。上曰。卿言有合予意。昨年使訓將行會八路。抄進勇力之士。亦果此意。而竟歸無效。因遂停止矣。上曰。時政君德。予所樂聞。而喑啞成習。闕失莫聞。卿須盡言無諱也。鍾秀曰。聖德邵高。治化肸雍。有非賤陋所可窺測矣。上曰。連歲荐歉。各道同然。言念民情。錦玉靡寧。接濟之策。奠安之謨。思之未得。度之未料。此果何以爲好耶。鍾秀曰。以臣所居近地言之。酷被災害者有之。稍可成熟者有之。此則自可分別於面里分等之後。而以此推之。則可知諸道之同然矣。上曰。以今民情與國事言之。民情之遑急如此。國事之凜綴如此。譬如將傾之室。難以復支。將覆之水。難以復收。言念及此。實爲悶迫矣。鍾秀曰。適値明日。實是宗社無疆之慶。而輔養官尙不差出。是甚抑鬱矣。上曰。大臣亦以此事屢次陳請。而旣非時急之事。且難其人。故姑此遲緩耳。上曰。向日科擧草記批答。以抄撰人才。有所縷縷。卿當聞知。而果有行高德邵。可合掄撰之才乎。鍾秀曰。未有聞知者矣。上曰。昨今以來。民憂叢身。思慮多端。殆欲明發。有何好道乎。鍾秀曰。民情亦甚可悶。而因是而致勤聖慮。尤爲切迫矣。上曰。安得無思慮乎。四百年付畀之托。恐或於吾身僨誤。故憧憧一念。自不能無憂矣。鍾秀曰。近聞熊患。亦不細慮矣。上曰。昨以捕熊事。有所傳敎。而今年災異。以旱以雨。以風以雹。而又有此患。誠爲可怪矣。上曰。晩熱如此。於農功亦不爲害乎。鍾秀曰。晩熱則爲好矣。上命退。諸臣以次退出。
정조 7년
行都承旨李憲默在外。行左承旨朴祐源坐。右承旨李在學坐直。左副承旨徐鼎修坐。右副承旨洪秉纘坐。同副承旨趙興鎭坐直。注書二員未差。假注書沈晉賢仕金孝建仕直。事變假注書李敬五仕。
정조 7년
奎章閣原任提學李徽之黃景源徐命膺。提學金鍾秀兪彦鎬。原任直提學鄭民始。直提學鄭志儉徐有防。檢校直閣金憙。原任直閣金宇鎭徐鼎修金載瓚徐龍輔鄭東浚。原任待敎李崑秀。待敎尹行任啓曰。伏未審夜間。聖體。若何。元子宮生辰載屆。誕膺純嘏。臣等益不勝慶忭之忱。敢此問安。答曰。知道。
정조 7년
大殿王大妃殿惠慶宮中宮殿。朝廷二品以上六曹堂上兩司長官奉朝賀單子問安。答曰。知道。
정조 7년
傳于徐鼎修曰。禮房承旨入侍。
정조 7년
傳于趙興鎭曰。留待時原任大臣閣臣儒臣重臣將臣入侍。
정조 7년
傳于徐鼎修曰。差備各處及闕內各司賞格。當依例爲之。竝爲書啓。
정조 7년
傳于朴祐源曰。政官牌招開政。
정조 7년
有政。吏批。判書金鍾秀在外。參判沈豐之進。參議趙鼎鎭牌不進。右承旨李在學進。啓曰。判書金鍾秀在外。參議趙鼎鎭牌招不進。小臣獨政未安。何以爲之。敢稟。傳曰。仍爲之。以李泰永爲修撰。權坪爲左通禮。姜彝正爲掌樂正。鄭一祥爲同成均。
정조 7년
兵批。判書李𡊠進。參判洪良浩入直。參議李致中。參知鄭存中病。同副承旨趙興鎭進。啓曰。安東營將。今當差出。而擬望之人乏少。未準朔禁軍將。竝擬。何如。傳曰。允。以金重栗爲武兼。李秉晟爲守門將。李喆純爲安東營將。李重瑞爲馬島萬戶。
정조 7년
弘文提學前望單子入之。徐有隣落點。
정조 7년
李在學啓曰。明日動駕時。承旨不可不備員。而都承旨李憲默。下諭後姑未上來。合有變通之道。何以爲之。敢稟。傳曰。雖無都承旨。別無苟艱之事。勿爲變通。使之催促上來。
정조 7년
趙興鎭啓曰。九日製。明日爲之事。命下矣。大提學黃景源。待開門牌招。何如。傳曰。允。
정조 7년
傳于李在學曰。月覲門設布帳置之。訓將率集春營廣智營軍排立事。分付。中軍以下將官置之。
정조 7년
傳于趙興鎭曰。同成均。明日先擧行後。謝恩。
정조 7년
傳于李在學曰。是日頒是令。出於與心同樂之固心血誠也。萬有一守宰。看作循常。不卽詳細布告。是豈朝家勤諭之本意也。卽令廟堂。更爲三懸鈴。嚴飭諸道方伯。方伯親執較準。謄書諸本。仍令守宰。更謄眞諺各本。坊坊曲曲。無一夫一婦之不知不聞之歎。至如三南東北諸道。劃卽印頒。從後當探察廣布與否。以此意嚴飭諸道。擧行形止。使之狀聞。
정조 7년
以吏曹參議趙鼎鎭牌不進罷職傳旨。傳于趙興鎭曰。只推。
정조 7년
李在學。以武二所差備官。以試官意啓曰。臣所今日騎芻應試九十人內。入格十八人。未入格四十三人。未及試取二十九人之意。敢啓。傳曰。知道。
정조 7년
趙興鎭。以兵曹言啓曰。明日景慕宮展拜時。入直禁軍等。別將當爲率領隨詣。而別將具明謙。武科初試試官進去。依前例。以兼司僕將吳載重。兼領擧行之意。敢啓。傳曰。知道。
정조 7년
李在學。以訓鍊都監言啓曰。明日春塘臺九日製時。布帳外排立軍。依昨年例。弘化門入直軍及外各營入直軍兵。各留十名。盡爲除出。各其將官率領排立事。自兵曹節目。啓下矣。今承月覲門外設布帳置之。訓將率集春廣智營軍排立之命。弘化門軍一百名。北營標下軍四十名內。各留十名。餘皆除出。把摠金徽柱。哨官李鼎勳鄭東豹率領。先爲排立於春塘臺。廣智營軍四十名。集春營軍四十名。臣率領排立於月覲門外。待還宮入送排立。而竝待標信擧行。事畢後。還入直之意。敢啓。傳曰。知道。
정조 7년
李在學。以禁衛營言啓曰。明日春塘臺九日製時。依兵曹啓下節目。西營入直鄕軍四十名內。除營直十名。把摠朴光翰。哨官閔率領。設布帳外排立。而待標信擧行。事畢後。還入直之意。敢啓。傳曰。知道。
정조 7년
趙興鎭。以義禁府言啓曰。明日九日製時。禁亂都事十二員。旣因傳敎。竝卽差出。當爲分排。而本府都事。皆爲赴擧。武都事一員。本府入直。當直入直都事公事回公都事及式年東堂文一二所禁亂都事武一二所禁亂都事無以推移。假都事六員。令該曹各別擇差。以爲分排之地。何如。傳曰。允。
정조 7년
癸卯九月初七日卯時。上御誠正閣。禮房承旨入侍時。左副承旨徐鼎修。假注書沈晉賢。記事官李崑秀尹行任。以次進伏訖。上曰。奉朝賀。亦與諸大臣留待乎。知入。賤臣承命出傳後。以同爲留待於司饔院之意。回奏。上曰。大臣閣臣前任藥院提調之重臣將臣。皆令來待於閤外。仍命退。承史以次退出。
정조 7년
癸卯九月初七日卯時。上御誠正閣。左承旨入侍時。行左承旨朴祐源。假注書沈晉賢。記事官李崑秀尹行任。以次進伏訖。上曰。留待大臣閣臣將臣及昨年再昨年曾經藥院提調副提調宰臣。竝令入侍。賤臣承命出傳。與奉朝賀金致仁。領中樞府事金尙喆。領議政鄭存謙。判中樞府事徐命善鄭弘淳李徽之洪樂性。領敦寧府事金熤。原任提學徐命膺黃景源。一提學金鍾秀。二提學兪彦鎬。原任直提學鄭民始。一直提學鄭志儉。二直提學徐有防。原任直閣金憙金宇鎭鄭東浚金載瓚徐龍輔。前內醫院提調金華鎭。副提調嚴璹。訓鍊大將具善復。禁衛大將李敬懋。左副承旨徐鼎修。記事官李祖承偕入。上命諸臣仰瞻元子。致仁等曰。邦休滋至。元子宮生辰載屆。不但聖心之嘉悅。卽宗社無疆之慶。臣等實不勝蹈忭之忱矣。上曰。然矣。予心嘉喜之外。所以慰悅於慈殿慈宮者。莫大於此矣。致仁等曰。臣等仰瞻儀容實岐實嶷。眞乃天日之表也。慶忭曷喩。且伏覩所服之衣。皆是木綿苧布之類而已。於此可見我聖上崇儉養正之盛意也。臣等尤不勝欽仰之至。旣過今日。亟擧應行之禮。一以慰臣民之望。一以爲薰陶之方。是臣等區區之望也。上曰。雖以肅廟朝故事言之。冊封之禮。始於七歲後行之。予亦於八歲受封。故姑此遲待矣。俄者薄饌。聊表予意。卿等果見之否。致仁等曰。臣等幸逢此日。兼伏受珍羞之賜。慶忭之極。各自醉飽矣。上曰。卿等先爲退去。致仁等以次退出。上曰。備局有司堂上入侍。賤臣承命出。與戶曹判書徐有隣偕入。上命書諭京畿洪忠全羅慶尙原春咸鏡等道綸音曰。是日卽元子初度良辰也。維天維祖宗。默佑而陰騭。乃見元子衣彩弄璋。以供我慈殿慈宮之歡。此豈獨予一人之慶。卽環東土億萬生靈。所共祈祝而欣忭者也。弧矢之設。從古有之。所以示男子有志四方之意。而予之期望於元子者。不但在於志四方而已。則是日也垂十行敷心之綸。施六道恤隱之政。爰自厥初生。示以保民濟民之方。於萬斯年。率是道以往。比之桑蓬二物。不其多乎。況彼蠢蠢者氓。亦具秉彝。莫不延頸而望。屈指而計曰。是日吾君樂矣。予於此又可無答其意乎。噫。九月卽田家築場之時也。滿野黃雲。錢鏄四出。農謳社酒。樂莫斯樂。而粵若畿甸三南關東關北諸路被災之民。或以旱。或以蟲。或以風。或以雹。或以水。半失者有之。全失者有之。昨年則賴田穀之稔。今年則與畓竝歉。昨年則有漕輸之役。今年則無粟可移。昨年則開三道之賑。今年則將倍其數矣。昨年則承屢豐之餘。今年則式荐其饑矣。唉。我窮民。將何聊生。不于溝壑。將至顚連。食不下咽。猶屬歇後。今以百畝僅收之穀。通計一年應納之數。新還決難辦充。況舊還之無處指徵者乎。凡係代穀之令。每在開倉之後。甁罌便致傾空。措備多失其時。此亦不可不預加軫念。今年五道舊還。無論稍實與否。一傡停退。尤甚之次邑及稍實邑之尤甚面里還餉。以各樣穀物。隨力拮据。從便代納之意。前期知委。至於嶺南被災。不無淺深。舊還停退。新還代捧。只尤甚邑擧行。噫。某邑之爲慘歉。某邑之爲稍勝。前後農形啓本。亦幾領略。而如欲得其詳。莫如道臣分等狀。待分等狀聞。尤甚諸處。自當另行蠲免。別議賑貸。而今予曉告之先於分等者。槪出遇是日志喜共樂之意。而廣慶施惠。此其權輿。非欲以上方兩件事。聊塞今年衆民之望也。嗟哉。六道被災民人。惟予在。須各恃而無恐。傡以此一體布諭。俾得安堵。遠而窮髮之外。亦吾民也。近而要甸之內。亦吾民也。今予一念。憧憧忡忡。不在遠則在近。古人十指之諺。可謂能近取譬。若使匹夫匹婦。失所阻飢。於予心安乎否乎。噫。六道民生。方在漏船。而梢工之責。在於方岳守令。撫摩之。奠接之。一或失宜。則他日還朝。將何顔面見予乎。方岳守令。於此亦可以知所自勵矣。更何多誥。又若他道稅穀。今已了畢。捧糴前。姑無目下催科之困。而畿甸春大同停退條。聞方督捧於今年秋大同之前云。見今秋事。尙遲登場。雖在樂歲。猶云艱乏。況今年乎。道臣細加詳察。其中尤甚邑及之次稍實邑之尤甚面里。則姑勿發令。以待分等。量宜區處之意。星火分付。無使一民愁苦之聲。作於擧國同慶之日。仍命書傳敎曰。此綸音。令廟堂謄出諸本。星火下送各該道。仍以別關嚴飭道伯處。曉告坊曲。俾一夫一婦。知朝家逢是日。與民同慶之意也。上曰。卿則先退。有隣退出。上曰。諸承旨與儒臣御將入侍。賤臣承命出傳。與右承旨李在學。右副承旨洪秉纘。同副承旨趙興鎭。假注書金孝建。御營大將李柱國。校理沈基泰。副修撰李鼎運偕入。上謂柱國曰。俄者卿不得入侍。故又此召見矣。又命曰。入直軍卒。俄者賜饌。卿親爲指揮。使之均一頒賜。可也。仍命退。諸臣以次退出。
정조 7년
癸卯九月初七日午時。上御誠正閣。左副承旨入侍時。左副承旨徐鼎修。假注書金孝建。記事官李崑秀尹行任。二直提學徐有防。檢校直閣徐龍輔鄭東浚。以次進伏訖。上曰。戶房承旨入侍。出榻敎賤臣承命出。與同副承旨趙興鎭偕入。上曰。闕內各司元役。無遺書啓乎。興鎭曰。盡數書啓矣。上命書榻敎曰。在外弘文提學許遞。前望單子入之。賤臣出來傳命。持望單還入。上命書榻敎曰。新除授弘文提學牌招。仍命書傳敎曰。適値慶科。多士咸聚。九日製明日當設行。通方外事。分付。又命書傳敎曰。聞東堂初試出榜。在旬後云。而明倫堂狹窄。勢難容接。明日九日製處所。以春塘臺爲之。依昨年例。自弘化通化宣仁門。待天明徐徐許入。各門分定禁亂官入門官。亂雜之弊。各別禁斷。上曰。弘文提學牌去來催促。仍命退。諸臣以次退出。